KIRJALLINEN KYSYMYS E-0371/01 esittäjä(t): Reinhold Messner (Verts/ALE) komissiolle. Brescia-Padovan ja Valdasticon moottoriteitä koskeva lupamenettely.



Virallinen lehti nro 235 E , 21/08/2001 s. 0189 - 0191



KIRJALLINEN KYSYMYS E-0371/01 esittäjä(t): Reinhold Messner (Verts/ALE) komissiolle (15. helmikuuta 2001) Aihe: Brescia-Padovan ja Valdasticon moottoriteitä koskeva lupamenettely Brescia-Padova -moottoritien toimiluvanhaltijan ja ANAS:n (maantieverkkoa hallinnoiva julkinen laitos Italiassa) välistä sopimusta jatkettiin viime toukokuussa yhdeksän vuotta (vuoteen 2011) ilman julkista tarjouskilpailua. Ns. Ciampi-Costa(1) direktiivin mukaisesti moottoriteitä koskevia toimilupia voidaan poikkeuksellisesti jatkaa ainoastaan riita-asioiden ratkaisemiseksi (tariffien mukauttamatta jättäminen, jalkapallon MM-kilpailut 1990 ja Colombiane 92 -tapahtuman vuoksi tehtyjen töiden korvaaminen, muut mahdolliset riita-asiat, joista tarvitaan yleisen syyttäjäviraston lausunto). Tässä tapauksessa kuitenkin toimiluvan pidentämistä perusteltiin uusien moottoritieosuuksien rakentamisella (moottoritieosuus A4-A31), mukaan lukien Valdasticon moottoritie A31, joka yhdistää Vicenzan ja Rovigon ja on pituudeltaan 60 km. Tämä moottoritie yhdistyy Valtrompian alueeseen, josta on säädetty Brescia-Padova -moottoritien toimiluvanhaltijan rahoitussuunnitelmassa ja josta allekirjoittanut on jo aiemmin esittänyt kirjallisen kysymyksen komissiolle (P-4047/00)(2). Eikö komissio mielestä tällainen toimiluvan uudistaminen ole direktiivien 92/50/ETY, 93/37/ETY ja 89/440/ETY vastainen, koska toimilupien myöntämiseksi ei ole käytetty unionin sisäistä julkista tarjouskilpailua(3)? Onko komission mielestä oikein perustella tällaista toimiluvan jatkamista ilman, että on järjestetty julkista tarjouskilpailua, vaihtamalla investoinnit uuden moottoritien rakentamiseen? Riippumatta moottoritieyhteyden tarpeellisuudesta kyseiseen laaksoon, eikö komission mielestä tällaisen vaihtopolitiikan hyväksyminen vahingoita Euroopan unionin maantie- ja rautatiekuljetusten välistä tasapainoa? (1) Vrt. julkisten töiden ministeriön direktiivi, jonka on allekirjoittanut rahavarain-, budjetti- ja taloussuunnitteluministeriö 20. lokakuuta 1998, pöytäkirja nro 011790/rahavarain-, budjetti- ja taloussuunnitteluministeriö. (2) Toimiluvanhaltijan rahoitussuunnitelman hyväksytyt investoinnit ovat yhteensä 2466 miljardia liiraa (1,27 miljoonaa euroa). (3) Julkaistu seuraavasti: EYVL L 209, 24.7.1992, EYVL L 199, 9.8.1993 ja EYVL L 210, 21.7.1989. Frederik Bolkesteinin komission puolesta antama vastaus (5. huhtikuuta 2001) Arvoisan parlamentin jäsenen tekemä kysymys liittyy yleisemmin moottoriteitä koskevien toimilupien myöntämistä koskeviin käytännön tapoihin eri jäsenvaltioissa. Komissio on pyytänyt kaikkia jäsenvaltioita toimittamaan yksityiskohtaiset tiedot tilanteestaan. Komissio tutkii parhaillaan sekä Italian että muiden jäsenvaltioiden viranomaisten toimittamia tietoja, jotta yhtenäisen kannan määrittäminen koko yhteisössä moottoriteitä koskevien toimilupien myöntämistä koskevassa asiassa olisi mahdollista, ottaen huomioon asiaan liittyvät huomattavat taloudelliset vaikutukset. Komissio aikoo pyytää Italian viranomaisilta kaikki tarvittavat tiedot voidaakseen arvioida, onko Vicenzan ja Rovigon välisen uuden moottoritieosuuden rakentamiseen liittyvissä julkisissa hankinnoissa ja Brescia-Padova -moottoritien toimiluvanhaltijan toimiluvan pidentämisessä, joihin arvoisa jäsen viittaa, toimittu yhteisön oikeuden mukaisesti. Jos saatujen tietojen tarkastelu osoittaa, että menettelyissä ei ole mahdollisesti toimittu yhteisön oikeuden mukaisesti, komissio tekee siitä tarvittavat johtopäätökset. Mitä tulee toimilupien jatkamisen vaikutukseen maantie- ja rautatieliikenteen epätasapainoon, komissio katsoo yleisesti, että infrastruktuurien käyttäjien olisi vastattava infrastruktuurien käyttöön liittyvistä kustannuksista. Komissio tutkii kuitenkin lähiaikoina ilmestyvän, yhteistä liikennepolitiikka koskevan valkoisen kirjan valmistelun yhteydessä toimenpiteitä, joilla yhteisön maantie- ja rautatieliikenteen keskinäistä tasapainoa saataisiin lisättyä. Tässä yhteydessä komissio tarkastelee erityisesti infrastruktuurien hinnoitteluun ja rahoittamiseen liittyviä sääntöjä. Tietyissä tapauksissa, joissa toimilupien jatkaminen on sidoksissa rautateiden infrastruktuurien rahoittamiseen, on mahdollista, että järjestely edistää maantie- ja rautatieliikenteen tasapainoon saattamista. Lisäksi, kuten komissio on arvoisan jäsenen kirjalliseen kysymykseen N:o P-4047/00 antamassa vastauksessa ilmoittanut, komissio korostaa, että valtion elimen myöntämän moottorietietoimiluvan pidentämistä mahdollisesti julkisia hankintoja koskevien yhteisön sääntöjen vastaisesti ja ilman riskiä, joka jokaisen yksityisen investoijan on markkinataloudessa otettava, on tarkasteltava myös liikennealan valtiontukia koskevien yhteisön säännösten kannalta.